บบส.สุขุมวิทคุยฮิตติดลมบน5เดือนตามหนี้1.8หมื่นล้าน
บบส.สุขุมวิทโชว์ผลงาน 5 เดือน ไล่ล่าลูกหนี้มาเจรจาปรับโครงสร้างหนี้ได้กว่า 60% ตามเก็บหนี้ได้กว่า 1.8 หมื่นล้านบาท ส่งเงินคืนกองทุนฟื้นฟูฯ 3,300 ล้านบาท
23 มิ.ย. 2555

บบส.สุขุมวิทโชว์ผลงาน 5 เดือน ไล่ล่าลูกหนี้มาเจรจาปรับโครงสร้างหนี้ได้กว่า 60% ตามเก็บหนี้ได้กว่า 1.8 หมื่นล้านบาท ส่งเงินคืนกองทุนฟื้นฟูฯ 3,300 ล้านบาท
นางน้ำผึ้ง วงศ์สมิทธิ์ กรรมการผู้จัดการ บริษัท บริหารสินทรัพย์สุขุมวิท (บบส.สุขุมวิท) เปิดเผยถึงผลการดำเนินงาน 5 เดือนแรก (ม.ค.-พ.ค. 2555) สามารถปรับโครงสร้างหนี้ไปแล้วกว่า 1.8 หมื่นล้านบาท และนำส่งเงินคืนให้กับกองทุนเพื่อการฟื้นฟูและพัฒนาระบบสถาบันการเงินแล้ว 3,300 ล้านบาท ซึ่งเป็นเงินสดจากการบริหารหนี้ที่ไม่ก่อให้เกิดรายได้ (เอ็นพีแอล) ประมาณ 2,500 ล้านบาท
ทั้งนี้ ในรอบ 5 เดือนที่ผ่านมา บสส.สามารถนำลูกหนี้ที่มีการดำเนินคดีไปแล้วก่อนหน้านี้กลับมาเจรจาและปรับปรุงโครงสร้างหนี้จนสำเร็จ โดยคิดเป็นกว่า 60% ของจำนวนลูกหนี้ที่มาปรับปรุงโครงสร้างหนี้ทั้งหมด ซึ่งเป็นตัวเลขที่น่าพอใจทีเดียว และภายในปี 2555 นี้ได้ตั้งเป้าว่าจะนำลูกหนี้กลุ่มนี้กลับเข้ามาเจรจา และหาทางออกร่วมกันให้ได้ไม่น้อยกว่า 5,500 ราย” นางน้ำผึ้ง กล่าว
“เราทำทุกทางที่จะได้เจอตัวลูกหนี้ หลายครั้งที่พนักงานปรับหนี้ไปดักพบลูกหนี้ที่บันไดศาลเพื่อขอเจรจา จะได้หาทางออกร่วมกัน นอกเหนือจากที่ที่ตระเวนออกหน่วยเคลื่อนที่เยี่ยมลูกค้ามาตลอด แต่ก็ไม่ประสบความสำเร็จเท่าที่ควร จนทำให้ต้องใช้กระบวนการทางกฎหมายเป็นเครื่องมือช่วยเร่ง ช่วยกดดัน ให้ลูกหนี้เข้ามาหาเรา มาคุยกับเรา ซึ่งในที่สุดก็เริ่มเห็นผลแล้ว” นางน้ำผึ้ง กล่าว
นอกจากนี้ บบส.สุขุมวิทยังได้ลงนามบันทึกข้อตกลงความร่วมมือ (เอ็มโอยู) “โครงการความร่วมมือเข้ารับซื้อสินเชื่อและบริการสินเชื่อเพื่อผู้ซื้อทรัพย์สิน บบส.สุขุมวิท” ร่วมกับบรรษัทตลาดรองสินเชื่อที่อยู่อาศัย (บตท.) ซึ่งเป็นโครงการระยะยาว เพื่อสนับสนุนนโยบายภาครัฐในการขยายสินเชื่อที่อยู่อาศัยและกระตุ้นเศรษฐกิจภาคอสังหาริมทรัพย์ ตลอดจนทำให้ประชาชนสามารถเข้าถึงแหล่งเงินกู้เพื่อมีที่อยู่อาศัยและการส่งเสริมพัฒนาตลาดรองสินเชื่อที่อยู่อาศัยให้ครบวงจร
ภายใต้กรอบข้อตกลงนี้บบส.สุขุมวิท และ บตท. จะพิจารณาซื้อขายสินเชื่อที่อยู่อาศัยระหว่างกันโดยโครงการแรกคือโครงการความร่วมมือเข้ารับซื้อสินเชื่อที่อยู่อาศัยจากสถาบันการเงินที่มีความประสงค์จะขายสินเชื่อที่อยู่อาศัยแบบคละคุณภาพ เพื่อขยายฐานลูกค้าให้กับ บบส.สุขุมวิทและบตท. 
นอกจากนี้ โครงการความร่วมมือการให้สินเชื่อของ บตท. แก่ลูกค้าบบส.สุขุมวิท ผู้ซื้อทรัพย์สินรอการขายประเภทที่อยู่อาศัย ซึ่งลูกค้าของบสส. จะได้รับบริการพิเศษ ซึ่งเป็นสินเชื่อที่อยู่อาศัยในรูปแบบต่างๆ ที่บตท.ร่วมกันสถาบันการเงินพันธมิตรเตรียมไว้ให้บริการลูกค้าของบสส.โดยเฉพาะ อาทิ บ้านเดี่ยว บ้านแฝด ทาวน์เฮ้าส์ ห้องชุดพักอาศัย และ อาคารพาณิชย์เพื่ออยู่อาศัย คาดว่าจากความร่วมมือดังกล่าว จะส่งผลให้ขนาดพอร์ตสินเชื่อที่อยู่อาศัยของบริษัทจะเพิ่มขึ้นจากปัจจุบัน